[{"text_idx": "#000000", "text": "Mae gan Awel Aman Tawe (AAT) dros 20 mlynedd o brofiad o ymchwilio, datblygu a chyflwyno prosiectau sy\u2019n mynd i\u2019r afael a\u0302\u2019r argyfwng hinsawdd. Mae ein swyddfeydd yng Nghwm Aman yn Ne Cymru, ac rydym yn credu mewn llywio newid i gyfeiriad economi wyrddach, decach a galluogi cymunedau i fod yn gryfach. Gan weithio trwy Gwmni\u0308au Cydweithredol Awel ac Egni, mae staff AAT wedi datblygu fferm wynt gymunedol (Awel) a phortffolio o bron 100 o safleoedd solar ar doeon (Egni) sydd nid yn unig yn helpu i gynhyrchu trydan rhatach, gwyrddach, ond sydd hefyd yn helpu i ariannu ein rhaglenni addysg a\u2019r celfyddydau. Rydym yn rhedeg cynllun cludiant cymunedol CT a bydd ein eco-ganolfan newydd Hwb y Gors yn hwb cynaliadwy ar gyfer creawdwyr, addysgwyr, entrepreneuriaid a\u2019r gymuned leol. Mae ansawdd ein gwaith wedi cael ei gydnabod yn genedlaethol ac yn rhyngwladol drwy nifer gynyddol o wobrau mawr eu bri."}, {"text_idx": "#000001", "text": "Rydym wedi sefydlu dau o\u2019r cwmni\u0308au ynni adnewyddadwy cydweithredol mwyaf yn y DU \u2013 Awel (ein cydweithfa ynni gwynt) ac Egni (ein cydweithfa solar ar doeon). Rydym wedi codi dros \u00a38 miliwn mewn cyfranddaliadau cymunedol i adeiladu..."}, {"text_idx": "#000002", "text": "Hwb y Gors yw ein hyb cymunedol cydweithio newydd gyda chyfleusterau ar gyfer y celfyddydau, addysg a menter. Byddwn yn agor yn 2023. Felly gwyliwch y gofod hwn!"}, {"text_idx": "#000003", "text": "Mae ein rhaglen addysg \u2018Rydym yn Ymgyrchwyr Ynni\u2019 yn annog disgyblion oed cynradd ac uwchradd i ymgysylltu a\u0302 newid hinsawdd a lleihau ynni. Trwy gyfres o weithdai a phrofiadau dwyieithog caiff disgyblion eu grymuso i:"}, {"text_idx": "#000004", "text": "gymryd camau i leihau\u2019r defnydd o ynni yn yr ysgol;\ni fod yn feddylwyr uchelgeisiol a moesegol sy\u2019n malio am Gymru a\u2019r byd\nac i fod yn fentrus, yn greadigol ac yn hyderus wrth ledaenu eu neges."}, {"text_idx": "#000005", "text": "Taith \u2013 ein cynllun cludiant cymunedol"}, {"text_idx": "#000006", "text": "Mae trafnidiaeth yn broblem fawr yn ein hardal, gyda gwasanaeth bysiau cyfyngedig iawn. Rydym yn rhedeg cynllun cludiant cymunedol trydan i helpu pobl i ddatrys y broblem hon, ac rydym yn bwriadu datblygu clwb ceir. Rydym yn canolbwyntio ein cymorth ar grwpiau bregus fel pobl ag anawsterau dysgu, pobl anabl, gofalwyr a\u2019r henoed. Mae gennym gar a cherbyd trydan 7 sedd gyda mynediad i\u2019r anabl. Bydd gennym 4 pwynt gwefru yn Hwb y Gors. Mae gennym hefyd fflyd o feiciau trydan. Rydym yn gweithio gyda chynlluniau cludiant cymunedol eraill yn Ne Cymru."}, {"text_idx": "#000022", "text": "Mae gan Felicity brofiad helaeth yn y sector elusennol yn ne Cymru, gan gynnwys fel gweithiwr cymorth, rheolwr prosiect ac arweinydd dwy elusen fach arall \u2013 Links, elusen iechyd meddwl, a Valley Steps, elusen llesiant \u2013 gan ddatblygu eu cryfderau sefydliadol a\u2019u cynaliadwyedd ariannol. Mae hi bellach yn mwynhau gweithio mewn maes sy\u2019n agos i\u2019w chalon wrth frwydro yn erbyn newid hinsawdd."}, {"text_idx": "#000023", "text": "Ro\u0302l Felicity gydag AAT, ers mis Mai 2021, yw cryfhau\u2019r seilwaith a\u2019r weinyddiaeth ariannol yn dilyn twf cyflym Egni yn y blynyddoedd diwethaf. Mae gan Felicity ILM Lefel 5 mewn Arweinyddiaeth a Rheolaeth ac ar hyn o bryd mae\u2019n astudio ar gyfer ILM Lefel 7 mewn Hyfforddi a Mentora Gweithredol, sy\u2019n crynhoi\u2019r defnydd o dechnegau rheoli arferion da ac yn darparu offer AD y gellir eu defnyddio ar bob lefel."}, {"text_idx": "#000027", "text": "Ymunodd Lisa ag Awel Aman Tawe yn 2022 fel Swyddog Cyllid. Cyn hynny bu\u2019n gweithio yng Ngardd Fotaneg Genedlaethol Cymru am 5 mlynedd fel Swyddog Cyllid a Chyflogres. Mae ganddi dros 15 mlynedd o brofiad o weithio mewn swyddi gweinyddol a chyllid, yn y sector preifat, cyhoeddus ac elusennol. Ar hyn o bryd mae hi\u2019n astudio ar gyfer cymhwyster ACCA. Pan nad yw hi\u2019n brysur yn gweithio neu\u2019n astudio, fe welwch hi yn yr ardd, allan yn rhedeg neu\u2019n cerdded, neu\u2019n teithio i lefydd newydd a diddorol."}, {"text_idx": "#000028", "text": "Mae Jen yn rheoli ein rhaglen addysg ac mae wedi datblygu rhaglen gyffrous ac arloesol gyda\u2019n hysgolion Egni o\u2019r enw \u2018Rhyfelwyr Ynni ydyn Ni\u2019. Mae Jen wedi gweithio ym myd addysg ers blynyddoedd lawer \u2013 yn gyntaf fel Llyfrgellydd ac yna fel athrawes Saesneg cyn setlo o\u2019r diwedd mewn rolau yn y trydydd sector yn rheoli rhaglenni addysg. Mae hi\u2019n angerddol am ddysgu pobl ifanc sut y gall byw bywyd cynaliadwy fod yn hwyl, ac annog chwilfrydedd, creadigrwydd a sgiliau meddwl yn annibynnol. A hithau\u2019n hoff o\u2019r awyr iach, mae\u2019n edrych ymlaen at dreulio mwy o amser yn yr awyr agored a datblygu prosiectau addysg newydd cyffrous."}, {"text_idx": "#000029", "text": "Mike yw ein Cyfarwyddwr Datblygu ar gyfer Egni Co-op ac mae ganddo 10 mlynedd a mwy o brofiad mewn amrywiaeth o dechnolegau adnewyddadwy gan gynnwys Solar PV, Storio mewn Batris a phwyntiau gwefru Cerbydau Trydan mewn lleoliadau domestig a masnachol. Mae ganddo arbenigedd sylweddol mewn gweithredu a datrys problemau sy\u2019n ymwneud a\u0302 thechnolegau adnewyddadwy ac mae\u2019n ymdrin a\u0302 materion megis atgyweirio, amserlennu, gweithrediadau a chynnal a chadw gyda chreadigedd naturiol a chynllunio manwl. Mae ganddo ddiddordeb mawr mewn technolegau newydd, arloesi a gweithio tuag at yfory gwyrddach i bawb. Yn ei amser hamdden mae wrth ei fodd yn mynd a\u0302\u2019i gi, Jensen, am dro ym mharc cenedlaethol hardd Sir Benfro."}, {"text_idx": "#000030", "text": "Swyddog Datblygu Egni a Chyfarwyddwr Egni"}, {"text_idx": "#000031", "text": "Mae Rosie wedi ymrwymo i fynd i\u2019r afael a\u0302\u2019r argyfwng hinsawdd a hyrwyddo ffyrdd cydweithredol o weithio, trwy gynyddu ynni cymunedol a chyflwyno addysg i ysgolion. Mae hi hefyd yn frwd dros ddatblygu arferion gwaith sy\u2019n rhoi ystyriaeth i gyfraniad ynni adnewyddadwy at yr argyfwng ecolegol ac at anghyfiawnder cymdeithasol, a thros hybu ymwybyddiaeth o\u2019r materion hyn. Ar o\u0302l graddio yn 2015 gydag MEng mewn Ynni Adnewyddadwy mae hi wedi gweithio ar brosiectau solar cymunedol mawr a bach. Mae hi wedi gweithio i Awel Aman Tawe ar brosiectau Egni Co-op ers 2018 ac arweiniodd y gwaith o ehangu portffolio solar ar doeon Egni Co-op yn helaeth. Mae hi wedi creu cysylltiadau a\u0302 phartneriaid ac wedi sefydlu systemau mewnol a fydd yn caniata\u0301u i Egni Co-op ffynnu."}, {"text_idx": "#000032", "text": "Mae Elouise yn Swyddog Datblygu Solar i Egni Co-op. Mae ganddi BSc mewn Geoffiseg o Brifysgol Durham. Ar o\u0302l graddio, dechreuodd weithio i Egni drwy gynllun Kickstart y llywodraeth a chyn pen dim, daeth yn aelod allweddol o di\u0302m Egni. Mae hi wedi bod gyda ni ers 2021, yn gweithio i hyrwyddo datblygu mwy o osodiadau solar. Mae hi\u2019n canolbwyntio\u2019n bennaf ar asesiadau dichonoldeb a chwmpasu ar safleoedd newydd posibl."}, {"text_idx": "#000036", "text": "Louise yw ein Swyddog Ymgysylltu Cymunedol ac mae wedi gweithio gydag Awel Aman Tawe ers 2022. Mae hi wedi bod yn brysur yn lledaenu\u2019r newyddion am Hwb y Gors ac yn darganfod beth hoffai pobl ei weld yn digwydd yn y ganolfan. Mae hi\u2019n dweud \u2018Yn fy swydd i, dwi\u2019n cael gwneud fy hoff beth a siarad a\u0302 phobl!\u2019 Ond yn fwy na hynny, mae hi wedi trefnu gweithdai, digwyddiadau a chyfleoedd gwirfoddoli i ennyn diddordeb cannoedd o bobl yn y gwaith o adnewyddu Hwb y Gors \u2013 tecstilau, gwydr lliw, garddio a cherameg."}, {"text_idx": "#000039", "text": "Mae Bethan Edwards yn Ddatblygwr Ynni Adnewyddadwy gydag RWE Renewables. Mae ganddi dros 17 flynedd o brofiad yn y ro\u0302l, gan ganolbwyntio\u2019n bennaf ar brosiectau gwynt ar y tir yng Nghymru. Roedd hi\u2019n reolwr prosiect ar gyfer Fferm Wynt Gorllewin Coedwig Brechfa sydd bellach yn weithredol, sef cynllun 28 tyrbin yn Sir Gaerfyrddin. Mae ei ro\u0302l hefyd yn cwmpasu sicrhau ansawdd, gweithdrefnau a rheoli risg, gyda chylch gwaith sy\u2019n cwmpasu\u2019r DU gyfan. Yn ddiweddar mae hi wedi cwblhau diploma o\u0302l-raddedig mewn Cynllunio Addasiadau a Chynaliadwyedd yng Nghanolfan y Dechnoleg Amgen."}, {"text_idx": "#000040", "text": "Bu Alun yn gweithio yn GIG Cymru am 35 mlynedd cyn ymddeol yn 2019. Mae\u2019n gyfrifydd cymwysedig a oedd, yn ystod ei yrfa, yn Gyfarwyddwr Cyllid mewn nifer o sefydliadau\u2019r GIG yng Nghymru. Heblaw am gyfnod yn 2003/04 pan fu\u2019n gweithio yn hen Fwrdd Iechyd Lleol Abertawe, mae Alun wedi dilyn ei yrfa yng Nghaerdydd a\u2019r cyffiniau."}, {"text_idx": "#000041", "text": "Yn Gymro Cymraeg o Landudno, astudiodd Alun ym Mhrifysgol Caerdydd, yna bu\u2019n gweithio ac yn byw yng Nghaerdydd am nifer o flynyddoedd cyn symud i Ben-y-bont ar Ogwr 24 blynedd yn o\u0302l."}, {"text_idx": "#000043", "text": "Mae gan Catrin radd gyntaf mewn Gwyddor Peirianneg a gradd Meistr mewn Rheoli Adnoddau Ynni, a dechreuodd ei bywyd gwaith mewn peirianneg rheweiddio, ond yna symudodd i effeithlonrwydd ynni mewn adeiladau oherwydd tlodi tanwydd. Sefydlodd Catrin wasanaeth cyngor ynni i denantiaid yn Llundain yn yr 1980au, gan ysgrifennu llawlyfrau ar gyngor gwresogi cartrefi, atal drafftiau ac ailgylchu. Aeth ymlaen i weithio gyda nifer o awdurdodau lleol i ddatblygu agweddau effeithlonrwydd ynni mewn rhaglenni adnewyddu tai, yn ogystal a\u0302 strategaethau cynhesu fforddiadwy a lleihau allyriadau carbon. Rhwng 1999 a 2015, bu Catrin yn arwain sefydlu a thwf Asiantaeth Ynni Hafren Gwy, elusen gynaliadwyedd yn Swydd Gaerloyw, sydd ag amrywiaeth o brosiectau a phartneriaethau cyflenwi ymarferol a chyfnewid gwybodaeth yng Nghymru, De-orllewin Lloegr a\u2019r UE. Ers 2015, mae Catrin wedi gweithio fel ymgynghorydd annibynnol ar ymchwil a pholisi yn y DU a\u2019r UE, ac wedi cwblhau PhD yn canolbwyntio ar ro\u0302l y diwydiant adeiladu prif ffrwd mewn o\u0302l-osod ynni cartref."}, {"text_idx": "#000046", "text": "Mae Katie yn Gyfarwyddwr cwmni cyfathrebu sy\u2019n ymgysylltu a\u0302 rhanddeiliaid a\u2019r gymuned yn Alltwen. Mae ganddi dros 10 mlynedd o brofiad o weithio ar ennill caniata\u0302d cynllunio ar gyfer prosiectau ynni adnewyddadwy, yn cynnwys storio mewn batris, llanw, gwynt a solar. Mae ganddi brofiad hefyd o ddarparu seilwaith rheilffyrdd a ffyrdd, cynlluniau datblygu lleol ac estyniadau trefol defnydd cymysg, ar raddfa fawr. Mae hi\u2019n frwd dros wella llesiant cymdeithasol, economaidd, amgylcheddol a diwylliannol Cymru a\u2019r DU."}, {"text_idx": "#000047", "text": "Mae gan Helen dros 20 mlynedd o brofiad yn gweithio yn y sectorau gwirfoddol a chyhoeddus yng Nghymru, gyda hanner ohono wedi\u2019i dreulio\u2019n dylanwadu ar bolisi ac yn cyflawni prosiectau i fynd i\u2019r afael a\u0302 thlodi tanwydd yng Nghymru. Ar hyn o bryd mae\u2019n gweithio i Gymorth Cristnogol, gan sicrhau bod cefnogwyr ymg Nghymru yn cael eu hysgogi a\u2019u harfogi i gefnogi gwaith yr elusen yn mynd i\u2019r afael a\u0302 thlodi byd-eang ac effaith ddinistriol newid hinsawdd ar y cymunedau y mae Cymorth Cristnogol yn gweithio gyda nhw. Cyn hynny, bu\u2019n Rheolwr Cysylltiadau Aelodau ar gyfer Tai Pawb, elusen sy\u2019n canolbwyntio ar hyrwyddo cydraddoldeb ac amrywiaeth yn y sector tai yng Nghymru. Yn y ro\u0302l hon, bu\u2019n helpu i ddatblygu a chyflwyno\u2019r nod ansawdd QED arobryn. Mae Helen yn aelod cysylltiol o\u2019r Sefydliad Arweinyddiaeth a Rheolaeth, mae wedi dysgu Cymraeg nes iddi fod bron yn rhugl ac yn aelod o dair menter gydweithredol ynni cymunedol, gan gynnwys Egni Co-op."}, {"text_idx": "#000049", "text": "Peiriannydd sifil wedi ymddeol yw Martin a dreuliodd ei fywyd gwaith yn adrannau priffyrdd cynghorau lleol, yn gweithio\u2019n bennaf ar ddylunio pontydd a strwythurau priffyrdd eraill. Datblygodd ddiddordeb mewn materion amgylcheddol fel pysgotwr yn ei arddegau. Wrth siarad a\u0302 physgotwyr hy\u0302n, daeth yn amlwg bod afonydd canolbarth Cymru wedi dirywio ers eu plentyndod. Sbardunodd hyn ei ddiddordeb mwy cyffredinol mewn materion amgylcheddol. \u2018Mae\u2019n braf gweld sut mae \u2018breuddwyd gwrach\u2019 wedi dod yn realiti ers hynny yn ystod fy oes. Roeddwn bob amser yn meddwl mai\u2019r ateb i wrthwynebiadau i dyrbinau gwynt oedd dod a\u0302\u2019r buddion yn fwy uniongyrchol i\u2019r bobl a oedd yn byw\u2019n agos at y tyrbinau ac felly, pan ymddeolais yn 2017, penderfynais roi fy arian ar fy ngair a buddsoddi swm cymedrol yn Awel Co-op.\u2019"}, {"text_idx": "#000050", "text": "Mae gan Chris brofiad helaeth yn y sector nid-er-elw, yng Nghymru, ar draws y DU ac yn ne Affrica, ac mae\u2019n ymrwymedig i gyfiawnder cymdeithasol a hyrwyddo lleisiau cymunedol wrth wneud penderfyniadau. Mae Chris wedi bod yn Brif Swyddog Gweithredol yr Ymddiriedolaeth Adeiladu Cymunedau ers iddi gael ei sefydlu yn 2015 \u2013 mae\u2019n darparu cymorth a chyllid i gymunedau ledled Cymru i wneud eu hardaloedd yn lleoedd gwell fyth i fyw ynddynt. Yn rhinwedd y swydd hon, mae\u2019n cyd-gadeirio\u2019r Bartneriaeth Dyfeisgarwch Cymunedol sy\u2019n hyrwyddo dulliau cydgynhyrchiol o rymuso cymunedau rhwng y sector cyhoeddus a\u2019r trydydd sector."}, {"text_idx": "#000051", "text": "Cyn hynny, treuliodd 5 mlynedd yn gweithio i Oxfam yn rhedeg eu Rhaglen Tlodi\u2019r DU a\u2019u gweithrediadau yng Nghymru (gan gynnwys ymgyrchu dros newid hinsawdd)."}, {"text_idx": "#000052", "text": "Cyn hynny treuliodd 6 blynedd yn darparu cymorth i bartneriaethau Cymunedau yn Gyntaf gan redeg y Rhwydwaith Cefnogi Cymunedau yn Gyntaf, ac mae wedi gweithio i sefydliadau ieuenctid a dinesig yn ne Affrica. Ar hyn o bryd mae\u2019n gadeirydd ymadawol Hub Cymru Affrica (swydd a gymerodd yn 2015) ac mae wedi dal rolau anweithredol blaenorol gyda Cadarn Housing a Phobl a Gwaith."}]